Met die warm liefde van Christus
Written by Ds Gerhard Stoltz Sekretaris Algemene Diakensvergadering (Desember 2015)
Die jaar 2015 is tot dusver die warmste jaar op rekord in Suid-Afrika. Hitte kan uitputtend wees, maar dit is ook ’n vereiste vir lewe!
Ons geestelike lewens het ook warmte nodig – en niks bring soveel warmte as die liefde van Christus nie. ’n Mens moet nooit vir iemand sê Christus is lief vir hom of haar as jy nie self bereid is om hierdie liefde aan die persoon te bewys nie. Mag ons almal hierdie Kerstyd en elke dag daarna só sê en doen dat ons mense se harte warm maak met Christus se liefde. En mag Christus daardeur juis ook jou eie hart liefdevol warm maak!
Hoop in ’n hopelose wêreld
Written by Mev Tessa Coetzer Voorsitter NHSV Hoofbestuur (Desember 2015)
Hoe het die jaar nie verbygevlieg nie… Nog ’n jaar waarin ons, te midde van soveel woelinge, soveel uitdagings, soveel vreugdes en hartseer, tog ook soveel genade kon beleef! Ons kan nie anders nie as om te bely dat ons God in beheer is. Aan Hom kom toe al die lof, eer en aanbidding van ons harte.
Aan elke vrouelidmaat wat, daar waar sy geplant is, geblom en in die wêreld om haar ’n verskil gemaak het: Dankie! Dankie aan elke NHSV-tak wat die geleentheid om diensbaar te wees, raakgesien en aangegryp het. Dankie aan al die predikante, ouderlinge en diakens wat die NHSV ondersteun het in hul barmhartigheidstaak. U bring HOOP in ’n hopelose wêreld.
Mag die Woord wat mens geword het, u harte aanraak. Mag u in hierdie Kerstyd die liefde en genade van ons Heer in soveel oorvloed ervaar dat u nie anders sal kan nie as om dit ook met ander, wat nie so bevoorreg is nie, te deel.
En mag 2016 vir ons almal ’n Immanuel-jaar wees: God met ons!
Written by Ds David Barnard (November 2015)
Wêreld van konflik – hoop op vrede
Written by Ds David Barnard (Oktober 2015)
Vele individue en groepe het deur die eeue gepoog om ’n vreedsame leefwêreld vir mense daar te stel. Party het politieke stelsels of ideologieë gebruik om hierdie harmonieuse milieu te probeer skep. Ander het weer godsdiens gebruik.
Karl Marx was van mening dat daar deur die geskiedenis altyd konflik tussen verskillende klasse was en dat dit waarskynlik in die toekoms ook so sal wees. Die rede hiervoor is dat diegene wat beheer het diegene wat sonder mag is deurgaans sal oorheers, en laasgenoemde sal altyd afgunstig en krities wees teenoor die maghebbers. Dit sou een van die beweegredes word vir die ideaal van ’n klaslose, sosialistiese bestel waarin almal gelyk kon wees en almal dieselfde behandel kon word. In hierdie stelsel sou daar nie besitters wees nie. Die Staat sou alles besit en sou toesien dat alle onderdane gelyke voordeel uit die stelsel trek. Dit het om verskeie redes gefaal.